Thomas Jensen (S), 2014-01-17:
Borgernes retssikkerhed skal ikke kunne beklikkes.
Så enkelt kan det siges.
Derfor er det helt afgørende for alt arbejdet i SKAT, at retssikkerheden er i orden.
Borgere og virksomheder skal have tillid til, at oplysninger om deres skatteforhold bliver behandlet fortroligt og professionelt af hver enkelt ansat i SKAT.
Det skal der ikke være tvivl om.
Det seneste år har der været alvorlige sager fremme i medierne om, at borgere og virksomheders retssikkerhed har været trådt under fode.
Sagerne har med al tydelighed vist, at der er store problemer med retssikkerheden i dele af SKATs organisation.
Jeg understreger, at det er i dele af SKATs organisation.
Det er på ingen måde i orden.
Derfor var det også helt på sin plads, at der på skatteministerens foranledning blev gennemført en grundig og omfattende undersøgelse, hvor borgernes retssikkerhed i SKATs arbejde med kontrolsager er blevet vurderet.
Skatteministeriets borger- og retssikkerhedschef har undersøgt mange af de konkrete sager, der har været omtalt i medierne, og SKATs ledelse har bidraget til belysning af de konkrete sager.
I juni måned sidste år modtog vi borger- og retssikkerhedschefens undersøgelse om SKATs arbejde med kontrolsager, og redegørelsens konklusion var klar: Loven er god nok, som den er.
De regler og retningslinjer, vi har i dag,
er dækkende for at kunne sikre borgernes og virksomhedernes retssikkerhed.
At der ikke er klarhed over rammerne for den måde, embedsmændene skal varetage deres opgave på, er selvfølgelig ikke i orden.
Det er ikke i orden over for de mange dedikerede medarbejdere i SKAT, der hver dag gør deres for at levere et godt og solidt stykke arbejde.
Det er bestemt heller ikke i orden over for de borgere, der er kommet i klemme i systemet.
Det er derfor helt på sin plads, at skatteministeren resolut sætter SKAT i gang med at sikre borgere og virksomheders retssikkerhed i alle sager.
Det arbejde er i fuld gang, og i Folketingets Skatteudvalg vil vi løbende blive orienteret.
Men selv om lovgivningen er god nok ifølge borger- og retssikkerhedschefen, er spørgsmålet, om vi ikke kan gøre den enklere og dermed klarere samt mere tidssvarende, så den lever op til de forhold om skatteligningen, som gør sig gældende i 2014 og årene fremover.
Jeg er af den holdning, at selv om borger- og retssikkerhedschefen konkluderede, at loven er god nok til at sikre borgere og virksomheders retssikkerhed, så bør vi alligevel fra Folketingets side løbende vurdere, om skattekontrollovens knopskydning siden 1946 ikke giver anledning til at gå loven igennem, gøre den mere enkel, klar og tidssvarende og dermed mere forståelig for borgere og også for embedsmænd.
Socialdemokraterne er derfor enige i forslagets intentioner om at gøre skattekontrolloven mere tidssvarende, så den tager højde for, at de forhold, der er i dag og i de kommende år, gør sig gældende for borgere og virksomheders efterlevelse af den danske skattelovgivning.
Jeg er dog ikke tilhænger af forslaget om at nedsætte en tung og tidskrævende lovkommission.
Jeg er til gengæld positiv over for skatteministerens tiltag om, at Skatteministeriet med inddragelse af borger- og retssikkerhedschefen og en følgegruppe af fagfolk samt med orientering af Folketingets skatteordførere står for at komme med forslag til en mere tidssvarende og enkel skattekontrollov, der er nem at forstå for såvel borgere som myndigheder.
Det er for mig at se mere den mest smidige proces for arbejdet med at forbedre retssikkerheden.
Socialdemokraterne kan derfor ikke støtte det foreliggende beslutningsforslag.